  Майя Бывальцева 15-тӥ гудырикошконэ Ижкар вӧзысь «Ёлочка» лагерьын элькунысь удмурт пиналъёс понна «Тулкым» смена усьтӥськиз. Туэ отчы 40 нылъёс но пиос вуизы. Иворъёсъя «Удмуртия» агентстволы со сярысь вераз сменалэн кивалтӥсез Лариса Ускова. Егитъёслэн «Шунды» огазеяськонзы кичӧлтэмъя кылдытэм «Тулкым» лагерь смена туэ витетӥзэ ортче ни. Отчы секыт улон югдуре шедем нылъёс но пиос пырисько. Нылпиосмы милям быдэс асьме элькунысь пӧртэм-пӧртэм ёросъёсысь. Арлыдзы 10 аресысен 16-ёзь. 40 адями. Туж шулдыресь, капчи мылкыдоесь, туж кельшымонэсь «Тулкым» лагерьлэн кивалтӥсез Лариса УсковаСолэн верамезъя, 10 нунал ӵоже пиналъёс, шутэтскем но шулдыръяськем сяна, куинь ӧръёсъя тодон-валанъёс басьтыны быгатозы — театр, фольклор но видеоискусство. Театр отрядэн ужа элькунысь Калыкъёслэн эшъяськон юртысьтызы пуктӥсь режиссёр Дмитрий Корепанов. «Тулкым» лагере дышетӥсь луыса лыктӥзы ни «Шундыкар» пыр потэм егитъёс — фольклорен тунсыкъяськисьёслы тодонлык сётэ Кристина Сорокина, видеоискусствоен тодматэ Владимир Вахрушев. Азьланез сярысь малпаськыса, ватсаса эшшо одӥг пичи отряд люказы. «Вань на туж пичи гинэ ньылетӥ отрядмы, соин кивалтӥсько мон — со отряд «Вожатойёс». Малы ке шуоно милям кытчы ке, мар ке потыны кутскиськод ке удмурт кыл тодӥсь нылпиосын, туж секыт луэ вожатойёсты шедьтыны, «кадровый голод» выллемгес. Соин ми тани кыкетӥ ар сыӵе пичи гинэ отряд лэсьтӥськом. Мон соосты дышетӥсько ачим — кызьы оргмоментъёсты ортчытыны, психолигия ласянь аспӧртэмлыксэс, ужрадъёс кызьы ортчо. Ваньзэ, мае тодыны кулэ вожатойёс, мон соосты дышетӥсько», — валэктӥз Лариса Ускова. Смена пумын пиналъёс возьматозы, марлы соос дышизы та дас нуналъёс ӵоже. «Театр отряд спектакль пуктоз, али пьесаез лыдӟон мынэ ни. Фольклор отряд пуктэ 20 минутлы, кызьы мон валай, куазен герӟаськем возьматон — эктонъёс, кырӟанъёс. Видеоискусство отрядын чеберлыко фильм лэсьтозы», — вераз сменалэн кивалтӥсез. Тодэ вайытом, 20–29 гудырикошконэ «Ёлочкаын» ик удмурт усточи пиналъёс понна «Шундыкар» лагерь ужалоз. Отчы шедён понна быръёнъёсты 95 нылъёс но пиос ортчизы. Тегъёс: Мерлык Дышетон Ижкар Удмуртия пиналъёс шутэтскон  